簡友生促酒
作者：李處權
朝代：宋

paragraphs: 閉門傾濁醪，勝接俗子語。
蟹螯得橙韲，風味正如許。
緬懷冰雪姿，何由對談塵。
夫君腹爲笥，萬卷方撐拄。
哦詩送歸鴻，平生無漫與。
十年就閒曠，一日看軒翥。
老夫衰病餘，頽然守環堵。
無因少年事，插花更椎鼓。
歲晚場圃休，黄落溪上雨。
溪邉雙白鷺，見影忽驚舉。
水天渺無際，瞑靄下前浦。
此時亦愁絕，擁鼻吟正苦。
安得百斛舟，載取君家醑。